钦定古今图书集成/明伦汇编/宫闱典/第135卷 > 《论东汉宦官》真德秀
## 钦定古今图书集成/明伦汇编/宫闱典/第135卷 > 《论东汉宦官》真德秀

真氏曰：“东汉宦官之祸，起于郑众等之有功。夫人臣
而有功，夫岂不善！而祸之起，顾由此何哉？盖妇寺之
职，均在中闱。婉嫕淑谨，妇之善者也；柔顺忠笃，寺之
善者也。妇不贵于有能，则寺亦岂贵于有功哉？有功
则宠，宠则骄，骄则横，虽欲无祸，得乎？故安、顺、桓、灵之
世，寺人之宠日盛，宠盛则为害愈深，为害深则被祸”
愈酷。至于陈蕃、窦武图之而不胜，汉以益乱；袁绍图
之而胜，汉遂以亡。曹节、王甫、赵忠、张让之徒，最其魁
桀，无一能全其首领者。然则宠而骄，骄而横，是乃殒
身丧元之招也，曷若史游、良贺之徒，优游终始，无所
疪吝之为得耶？吁，来者其尚鉴诸！

又

宦官之恶，至东汉节甫辈极矣。然蕃、武欲尽杀之，毋
乃已甚乎！太后以为但当去其有罪者，斯言是也。使
蕃等因管霸既死之馀，亟如太后指，择其罪之尤者
戮一二人，自馀或逐之外服，或许之自新，重整权纲，
勿使内臣预朝政，则宫省穆然无事矣。不此之为，而
欲肆其屠翦，使逆竖得反其锋而用之，岂天不祚汉
乎？何蕃武之贤而为谋弗臧也。